บันทึกหลักการและเหตุผล

ประกอบร่างกฎกระทรวงกำหนดกิจการอื่นในสถานประกอบการเพื่อสุขภาพ

พ.ศ. ....

**หลักการ**

กำหนดให้กิจการการดูแลผู้สูงอายุและผู้มีภาวะพึ่งพิงเป็นกิจการอื่นในสถานประกอบการเพื่อสุขภาพ และกำหนดลักษณะของกิจการการดูแลผู้สูงอายุและผู้มีภาวะพึ่งพิง

**เหตุผล**

โดยที่ใน (3) ของนิยามคำว่า “สถานประกอบการเพื่อสุขภาพ” ในมาตรา 3 แห่งพระราชบัญญัติสถานประกอบการเพื่อสุขภาพ พ.ศ. 2559 บัญญัติให้สถานประกอบการ เพื่อสุขภาพ หมายความว่า สถานที่ที่ตั้งขึ้นเพื่อดำเนินกิจการสปา กิจการนวดเพื่อสุขภาพหรือ เพื่อเสริมความงาม และกิจการอื่นตามที่กำหนดในกฎกระทรวง

ร่าง

กฎกระทรวง

กำหนดกิจการอื่นในสถานประกอบการเพื่อสุขภาพ

พ.ศ. ....

อาศัยอำนาจตามความใน (3) ของบทนิยามคำว่า “สถานประกอบการเพื่อสุขภาพ” ในมาตรา 3 แห่งพระราชบัญญัติสถานประกอบการเพื่อสุขภาพ พ.ศ. 2559 รัฐมนตรีว่าการกระทรวงสาธารณสุขออกกฎกระทรวงไว้ โดยให้กิจการการดูแลผู้สูงอายุและผู้มีภาวะพึ่งพิงเป็นกิจการอื่นในสถานประกอบการเพื่อสุขภาพ

ข้อ ๑ “กิจการการดูแลผู้สูงอายุและผู้มีภาวะพึ่งพิง” หมายถึง บริการที่เกี่ยวกับ การดูแล ส่งเสริม ฟื้นฟูสุขภาพ หรือการประคับประคองผู้สูงอายุและผู้มีภาวะพึ่งพิง โดยวิธีการจัดกิจกรรมในระหว่างวัน หรือการช่วยเหลือในการดำรงชีวิต หรือการจัดสถานที่เพื่อพำนักอาศัย หรือสถานที่บริบาลดูแลผู้สูงอายุและผู้มีภาวะพึ่งพิง เว้นแต่เป็นการดำเนินการในสถานพยาบาล ตามกฎหมายว่าด้วยสถานพยาบาล

ข้อ 2 ในกฎกระทรวงนี้ กิจการการดูแลผู้สูงอายุและผู้มีภาวะพึ่งพิง ได้แก่ สถานประกอบการเพื่อสุขภาพ ที่มีลักษณะดังต่อไปนี้

(1) สถานที่ดูแลผู้สูงอายุและผู้มีภาวะพึ่งพิงระหว่างวัน หมายถึง สถานที่ที่จัดกิจกรรม การดูแล ส่งเสริม ฟื้นฟูสุขภาพผู้สูงอายุและผู้มีภาวะพึ่งพิง โดยไม่มีการพักค้างคืน

(2) สถานที่พำนักอาศัยสำหรับผู้สูงอายุ หมายถึง สถานที่พักอาศัยสำหรับผู้สูงอายุ โดยมีวัตถุประสงค์ในการดูแล ส่งเสริม ฟื้นฟูสุขภาพ

(3) สถานที่บริบาลดูแลผู้สูงอายุและผู้มีภาวะพึ่งพิง หมายถึง สถานที่ที่จัดกิจกรรม การดูแล ส่งเสริม ฟื้นฟูสุขภาพ และประคับประคอง ผู้สูงอายุและผู้มีภาวะพึ่งพิง โดยมีการพักค้างคืน

ให้ไว้ ณ วันที่ พ.ศ. ....

รัฐมนตรีว่าการกระทรวงสาธารณสุข